Nanyindwa ni kijiji ambacho kipo kilomita kama kumi na nane hivi kutoka Masasi mjini ukielekea kusini, kaskazini mwa mkoa wa Mtwara, Tanzania. Katika kijiji hiki kuna mitaa miwili, Kilimani na Zaire na kimepakana na vijiji vya Lilala, Nangose, na Nraushi. Wenyeji wake ni Wamakua japokuwa siku hizi kuna Wamakonde wachache. Wenyeji wa kijiji hiki walikuwa na mamwenye (machifu), Namunlia, Mwenye Nakavina na Mwenye Namkuvia (Albano Maita huyu yupo hadi leo). Wanakijiji ni wakulima wa mahindi, mtama, ufuta na mihogo. Zao la biashara ni ufuta na korosho. Baadhi ya wanakijiji hula panya au samaki mchanga 'Toro'. Umaarufu wa kijiji hiki unatokana na kuwa na kanisa la kwanza la Anglikana ambalo lilijengwa mwaka 1912. Kasisi wa kwanza mzalendo alikuwa akiitwa Padri Enrico Akuchigombo ambaye alifariki mwaka 1969 katika wilaya ya Tunduru mkoa wa Ruvuma. Mwaka 2012 mabaki yake yalirejeshwa Nanyindwa na kuzikwa upya kando kidogo na kanisa hilo kongwe ambalo hata hivyo mwaka huo lilikarabatiwa na Chifu Mkuvia Maita ambaye ni mzaliwa na mkazi wa kijiji hicho; awali alikuwa akifanya kazi Ofisi ya Rais lakini alipostaafu akawa mchimbaji wa madini.